Pasākuma īstenotāju izvēles pastāvīgās komisijas

2017. gada 27. novembra sēdē sniegtās atbildes

uz uzdotajiem jautājumiem

par izsludinājuma

**„Motivācijas programma darba meklēšanai un sociālā mentora pakalpojumi bezdarbniekiem ar invaliditāti”**

(izsludinājuma numurs - NVA 2017/AIB/1)

dokumentāciju

Par Nodarbinātības valsts aģentūras 2017.gada 8.novembrī publicēto izsludinājumu „Motivācijas programma darba meklēšanai un sociālā mentora pakalpojumi bezdarbniekiem ar invaliditāti” ir iesniegti šādi jautājumi:

1. **Jautājums:**

Vai motivācijas programmā drīkst iesaistīt tikai Bezdarbnieku un darba meklētāju atbalsta likumā noteiktajiem kritērijiem atbilstošus klientus?

**Atbilde:**

Atbalsta pasākuma “Motivācijas programmā darba meklēšanai un sociālā mentora pakalpojumi bezdarbniekiem ar invaliditāti” (turpmāk – atbalsta pasākums) mērķa grupa ir bezdarbnieki ar invaliditāti, kuri bijuši bez darba vismaz 12 mēnešus. Bezdarbniekam Nodarbinātības valsts aģentūras uzskaitē nav jābūt bijušiem 12 mēnešus, lai saņemtu atbalsta pasākumu.

1. **Jautājums:**

Vai ir pieļaujams veidot jauktas grupas, ja tas atbilst cilvēku interesēm un tiek nodrošinātas katra īpašās vajadzības?

**Atbilde:**

Saskaņā ar izsludinājuma NVA Nr.2017/AIB/1 1.pielikuma “Motivācijas programmas darba meklēšanai un sociālā mentora pakalpojumu nodrošināšanas nosacījumi bezdarbniekiem ar invaliditāti” (turpmāk – Nodrošināšanas nosacījumi) 12.punktu, bezdarbnieks pakalpojuma sniedzēju varēs izvēlēties primāri pēc funkcionālo traucējumu veida, līdz ar to pastāv iespēja, ka atbalsta pasākums atbalsta pasākuma īstenotājam būs jānodrošina vienlaicīgi bezdarbniekiem ar dažādiem funkcionālo traucējumu veidiem.

1. **Jautājums:**

Vai cilvēks bez pārvietošanās grūtībām, kas dzīvo kājāmiešanas attālumā, vai ērta sabiedriskā transporta maršrutā ir jānodrošina ar transportu?

**Atbilde:**

Transporta pakalpojums, saskaņā ar Nodrošināšanas nosacījumu 33.punktu, bezdarbniekam ir jānodrošina no dzīvesvietas līdz motivācijas programmas īstenošanas vietai un atpakaļ uz dzīvesvietu. Transporta pakalpojuma nepieciešamību nosaka pats bezdarbnieks, ja viņam tas ir nepieciešams, lai saņemtu atbalsta pasākumu, tad atbalsta pasākuma īstenotājam transporta pakalpojums bezdarbniekam ir jānodrošina.

1. **Jautājums:**

Vai ir paredzēta stipendija, ja jā tad kā tā aprēķināma?

**Atbilde:**

Par dalību atbalsta pasākumā bezdarbniekam nav paredzēts izmaksāt stipendiju.

1. **Jautājums:**

Ja tiek piesaistīts psihologs, tad viņš drīkst strādāt tikai ar vienu konkrētu invaliditātes veidu? Vai tas nozīmē, ka ir nepieciešami katram invaliditātes veidam atsevišķi speciālisti, piemēram, uzņēmējdarbībā?

**Atbilde:**

Atbilstoši Nodrošināšanas nosacījumu 21.punktam, atbalsta pasākuma īstenotājam uz piedāvājuma iesniegšanas brīdi ir jānodrošina vismaz divi kvalificēti speciālisti, kas atbilst Pasākuma īstenotāju izvēles kārtības 20.punktā noteiktām prasībām, motivācijas programmas nodrošināšanai katram funkcionālo traucējumu veidam (kustību traucējumi, dzirdes traucējumi, redzes traucējumi, garīga rakstura traucējumi un vispārējā saslimšana).

1. **Jautājums:**

Ja atbilstošā attālumā no semināra norises vietas nav iespējams atrast piemērotas ēdināšanas vietas, vai ir atļauts izmantot ēdiena piegādi no noteikumiem atbilstoša uzņēmuma? Kā norādīt konkrētas adreses, ja nodarbību telpas tiks pielāgotas konkrētai grupai?

**Atbilde:**

Saskaņā ar Nodrošināšanas nosacījumu 32.punktu pusdienu telpas drīkst atrasties ne tālāk kā 15 minūšu gājiena attālumā no attiecīgās motivācijas programmas norises vietas. Ja atbalsta pasākuma īstenotājs nevar nodrošināt 32.punktā noteiktos nosacījumus, tad ēdināšanas pakalpojumu tam ir iespējams nodrošināt uz vietas - motivācija programmas sniegšanas vietā.

1. **Jautājums:**

Vai pamatotu klientu interešu dēļ drīkstēs piesaistīt mentoru atbilstoši dzīves vietai, paredzot, ka mentors strādās grupas vadītāja (atbilstoši invaliditātes veidam) uzraudzībā?

**Atbilde:**

Saskaņā ar Nodrošināšanas nosacījumu 37.punktu atbalsta pasākuma īstenotājam, uz piedāvājuma iesniegšanas brīdi, jānodrošina vismaz divi sociālie mentori katrā funkcionālo traucējumu veidā, kas atbilst Pasākuma īstenotāju izvēles kārtības 21. punktā noteiktām prasībām. Vienlaikus paskaidrojam, ka viens sociālais mentors pakalpojumus drīkst nodrošināt ne vairāk kā 12 bezdarbniekiem vai ne vairāk kā 6 bezdarbniekiem, ja sociālais mentors pakalpojumu vienlaikus sniedz vismaz 3 bezdarbniekiem ar garīga rakstura traucējumiem.

Savukārt, atbildot par sociālā mentora piesaisti atbilstoši bezdarbnieka dzīvesvietai, paskaidrojam, ka izsludinājuma NVA Nr.2017/AIB/1 dokumentācijā nav minēts par sociālā mentora piesaisti atbilstoši bezdarbnieka dzīvesvietai, taču komisija atbalsta pasākuma īstenotāja iniciatīvu sociālos mentorus piesaistīt atbilstoši bezdarbnieka dzīves vietai.

1. **Jautājums:**

Vai  šis būs tas pats 6.pielikums, kas punktā 24.6. apliecinājums par piesaistīto speciālistu (nodarbību speciālistu un sociālo mentoru) pieredzes atbilstību un pakalpojuma sniegšanu personām ar invaliditāti (6.pielikums)? Vai tomēr tur būs citas formas apstiprinājums?

**Atbilde:**

Izsludinājuma NVA Nr.2017/AIB/1 Pasākuma īstenotāju izvēles kārtības 24.8.apakšpunktā minētais apliecinājums ir brīvas formas apliecinājums par pakalpojuma sniegšanu (ēdināšanas pakalpojuma sniegšanu, transporta pakalpojuma sniegšanu vai izmitināšanas pakalpojuma sniegšanu), ja atbalsta pasākuma īstenotājam tiks piešķirtas līguma slēgšanas tiesības par atbalsta pasākuma nodrošināšanu.